**E L Ő T E R J E S Z T É S**

**Szombathely Megyei Jogú Város Közgyűlése**

**2020. október 29-i ülésére**

**Javaslat Szombathely Megyei Jogú Város Önkormányzatának 2020. évi belső ellenőrzési tervének, illetve Szombathely Megyei Jogú Város költségvetési intézményeinek 2020. évi fenntartó általi ellenőrzési tervének módosítására**

A Belső Ellenőrzési Iroda Szombathely Megyei Jogú Város Önkormányzatának 2020. évi belsőellenőrzési tervét és Szombathely MegyeiJogú Város költségvetési intézményeinek 2020. évi fenntartó általi ellenőrzési tervét, valamint az azokat megalapozó elemzéseket az államháztartásról szóló 2011. évi CXCV. törvény, valamint a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Kormányrendelet (továbbiakban Bkr.) előírásai alapján a Belső ellenőrzési kézikönyvben megfogalmazottakkal összhangban készítette el. A betervezett önkormányzati belső ellenőrzési és fenntartói ellenőrzési vizsgálatok 3 fő belső ellenőr foglalkoztatására vonatkozóan tartalmazták az ellenőri napokat.

Magyarország helyi önkormányzatairól szóló 2011. évi CLXXXIX. törvény 119. § (5) bekezdésében foglaltaknak megfelelően az önkormányzat 2020. évi belső ellenőrzési tervét, valamint az önkormányzat által fenntartott intézmények ellenőrzésének 2020. évi tervét Szombathely Megyei Jogú Város Közgyűlése 630/2019. (XII.19.) Kgy. sz. határozatában, illetve 631/2019. (XII.19.) Kgy. sz. határozatában hagyta jóvá.

A Bkr. 31. § (5) bekezdése szerint az éves ellenőrzési tervet a belső ellenőrzési vezető a költségvetési szerv vezetőjének egyetértésével módosíthatja. Helyi önkormányzat esetében a belső ellenőrzési vezető a képviselőtestület egyetértésével módosíthatja az éves ellenőrzési tervet.

A Bkr. 31. § (6) bekezdése alapján Szombathely Megyei Jogú Város Közgyűlése 56/2020. (II.27.) Kgy. sz. határozatában felkérte a jegyzőt, hogy célellenőrzés keretében rendeljen el belső ellenőrzést a kizárólagos tulajdonú gazdasági társaságoknál az ügyvezetők kiküldetésének, a szabadságaik kiadásának, valamint a társaság nevére kiállított bankkártyák használatának szabályszerűségére vonatkozóan az elmúlt 5 év tekintetében.

Fentieknek megfelelően az önkormányzat 2020. évi belső ellenőrzési tervét 10 gazdasági társaság nem tervezett vizsgálatával szükséges kiegészíteni, így a Közgyűlés által 2019. december 19-én elfogadott 2020. évi önkormányzati, illetve fenntartói ellenőrzési tervet módosítani szükséges.

A 2020. július 7-én megindított, a kizárólagos tulajdonú gazdasági társaságokat érintő vizsgálatokon kívül 2020. évben további 2 ellenőrzés lefolytatására van lehetőség. Ellenőrzésre kerül a FALCO KC, valamint a Weöres Sándor Színház Nonprofit Kft. belső kontrollrendszerének kiépítése, működése.

Az önkormányzat 2020. évi belső ellenőrzési tervéből a nemzetiségi önkormányzatok gazdálkodásának vizsgálata 2021. évben kerül betervezésre.

Az önkormányzat által fenntartott intézmények ellenőrzésének 2020. évi tervéből a Szombathely Megyei Jogú Város Közterület-felügyelet, a Pálos Károly Szociális Szolgáltató Központ és Gyermekjóléti Szolgálat, a Savaria Szimfonikus Zenekar átfogó vizsgálata a 2021. évi tervben fog szerepelni. A 2020. évi tervben a soron kívüli kapacitás terhére betervezett Mesebolt Bábszínház vizsgálata szintén 2021. évben kerül lefolytatásra.

Kérem a Tisztelt Közgyűlést, hogy a jelen előterjesztéshez mellékelt 2020. évi módosított belső ellenőrzési tervet (5. számú melléklet) és a 2020. évi módosított intézményi fenntartói tervet (6. számú melléklet) megtárgyalni és jóváhagyni szíveskedjék.

**Szombathely, 2020. október „ ”**

**/: Dr. Károlyi Ákos :/**

**I.**

**Határozati javaslat**

**…/2020. (X.29.) Kgy. számú határozat**

A Közgyűlés megtárgyalta Szombathely Megyei Jogú Város Önkormányzata 2020. évi módosított belső ellenőrzési tervét, és azt az előterjesztés 5. számú mellékletében foglaltak szerint jóváhagyja.

**Felelős:** Dr. Károlyi Ákos jegyző

(végrehajtásért: Dr. Andorné Fodor Ágnes belső ellenőrzési vezető)

**Határidő:** Végrehajtásra 2020. december 31.

Beszámolásra 2021. április 30.

**II.**

## Határozati javaslat

**…./2020. (X. 29.) Kgy. számú határozat**

A Közgyűlés megtárgyalta Szombathely Megyei Jogú Város költségvetési intézményeinek 2020. évi fenntartó általi módosított ellenőrzési tervét, és azt az előterjesztés 6. számú mellékletében foglaltak szerint jóváhagyja.

##### Felelős: Dr. Károlyi Ákos jegyző

(végrehajtásért: Dr. Andorné Fodor Ágnes belső ellenőrzési vezető)

**Határidő:** Végrehajtásra 2020. december 31.

Beszámolásra 2021. április 30.